[{"text_idx": "#000005", "text": "To\u0303nu Talvi: lindudel oleks palju o\u0308elda, kui me vaid kuulaks"}, {"text_idx": "#000007", "text": "Keskkonnaameti looduskaitse peaspetsialist To\u0303nu Talvi kirjutab Keskkonnakuu raames linastuva filmi \u201eSo\u0303numitooja\u201c kommentaariks, et linnud on suurepa\u0308rased looduse indikaatorid ning nendega toimuvad muutused vo\u0303iks olla inimesele kergesti tajutavad ja arusaadavad, kuid ja\u0308tkuks meil vaid mo\u0303istust ja tahet kuulata nende keelt."}, {"text_idx": "#000008", "text": "Erinevaid linnuliike elab mingis kindlas geograafilises piirkonnas piisavalt suur hulk, et asustada vo\u0303imalikult erinevaid elupaiku ning iseloomustada nendes kohtades toimuvaid muutusi. Samas ei ole linnuliike u\u0308lema\u0308a\u0308ra palju, mis piiraks nende tundmist ja ja\u0308lgimist. Linnud on silmapaistva ja sageli u\u0308ksteisest kergesti eristatava va\u0308limuse, ha\u0308a\u0308le ja ka\u0308itumisega."}, {"text_idx": "#000009", "text": "See vo\u0303imaldab elukutseliste ornitoloogide ko\u0303rval tulemuslikult linde uurida ja ja\u0308lgida ka harrastusteadlastel ning lihtsalt looduseso\u0303pradel. Rahvateadusel on ornitoloogias, eriti aga lindude seires, olnud la\u0308bi aegade suur roll. Na\u0308iteid linnuharrastuse abil kogutud esmase ja olulise keskkonnainformatsiooni kohta leiab ku\u0308llalt ka Eestist."}, {"text_idx": "#000010", "text": "Niigi juba va\u0308ga reostatud La\u0308a\u0308nemerel kasvab jo\u0303udsalt erineva laevaliikluse, o\u0303li-gaasitranspordi ja rannikualadel paisuva inimtegevuse to\u0303ttu u\u0308ha suuremate keskkonnakatastroofide oht. Eesti rannikule on viimastel aastaku\u0308mnetel jo\u0303udnud mitmed ma\u0308rkimisva\u0308a\u0308rsed ebaselge pa\u0308ritoluga o\u0303lireostused. Avamerel toimunud o\u0303lilekke kohta toovad ma\u0308rgata tahtjale ko\u0303ige kiiremini so\u0303numi kohale merelinnud. U\u0308helgi mereriigil ei ole nii rikkalikult ressursse, et kogu oma rannikumere ala ko\u0303rgtehnoloogilise seirega pidevalt ja\u0308lgida."}, {"text_idx": "#000011", "text": "Ilmselt ei muutu sellelaadne mereseire ka la\u0308hitulevikus su\u0308steemseks ja ulatuslikuks. Mere- ja rannikulinde tunneb ja vaatleb regulaarselt aga suur hulk linnuhuvilisi, kes aulide-vaeraste-kajakate-luikede u\u0308les korjatud su\u0308nge so\u0303numi registreerivad ja huvi korral keskkonnakaitsjatele edastavad. Oleks vaid selle so\u0303numi mo\u0303istjaid."}, {"text_idx": "#000013", "text": "Mitmed tavalised ja ha\u0308sti tuntud po\u0303llulinnud nagu na\u0308iteks po\u0303ldlo\u0303okesed ja nurmkanad, samuti talumaastikule omased suitsupa\u0308a\u0308sukesed ja kuldnokad, on taandumas. U\u0308he ilmeka asendajana ma\u0308rkab ka va\u0308hekogenud linnuvaatleja na\u0308iteks valge-toonekure leviku ja asustustiheduse kasvu. Hiiglaslikuks laienevaid monotoonseid ja monokultuurseid agroto\u0308o\u0308stusva\u0308lju vo\u0303tavad samas ha\u0308sti omaks kevad- ja su\u0308gisra\u0308ndel seal puhke- ja toitumispeatusi tegevad hane- ja lagleparved. Looduses ei pu\u0308si u\u0308kski nis\u030cs\u030c tu\u0308hjana ja igale ressursile leidub tarbija. Seda to\u0303devad ka linnutundjad."}, {"text_idx": "#000015", "text": "Ilmselgelt pu\u0308sib samas visalt ka meil tavato\u0303demus, et va\u0308ikelinde on alati ko\u0303ikjal ja palju olnud, neid ei ohusta suurt midagi ja nad ei saa kunagi otsa. Kindlasti peavad linnuvaatlejad ja\u0308tkama ja laiendama tavaliste va\u0308ikelindude seiret."}, {"text_idx": "#000016", "text": "Suurematest ja silmapaistvamatest metsalindudest, kes seeto\u0303ttu ka ornitoloogidele enam tuntud, on ku\u0308ll mitmed liigid ha\u0308a\u0308bumas. Ha\u0308sti seiratud ra\u0308hnid ja kakud on tavametsadest taandumas kaitsealade metsareservaatidesse, must-toonekurg ja kassikakk ei saa enam tuge ka rangetest kaitsemeetmetest. Ning kuhu on metsast kolida metsisel ja tedrel?"}, {"text_idx": "#000021", "text": "Kui me ei usalda teadmistele tuginevate inimeste o\u0308eldut, siis ehk on abi ise looduses toimuva vaatlemisest ja mo\u0303testamisest. Loomulikult ei asenda see teaduspo\u0303hist haridust ja su\u0308steemseid uuringuid. Kuid valides endale meeldiva ja jo\u0303ukohase vaatlusobjekti, saab iga huviline veidigi pikema aja jooksul talletatud kogemuse po\u0303hjal teha looduses ja inimese-looduse suhetes toimuva kohta oma lihtsaid ja\u0308reldusi. Loodusega tutvumisel sobivad esimeseks vaatlusobjektiks va\u0308ga ha\u0308sti linnud. Lindudel on keskkonnas toimuva kohta meile mo\u0303nigi signaal edastada. Ja\u0308tkuks vaid mo\u0303istust ja tahet kuulata nende keelt."}, {"text_idx": "#000028", "text": "Teadlane: vareslaste elu on linnas liiga mugavaks muutunud"}, {"text_idx": "#000033", "text": "Kerkiv maailmamere tase vo\u0303ib Eesti rannaja\u0308rved sisse soolata"}, {"text_idx": "#000034", "text": "Eestis levib suurel kiirusel hapukas vo\u0303o\u0303rseen"}, {"text_idx": "#000036", "text": "Miks 27 aastat pa\u0308rast no\u0303ukaaega endiselt Emajo\u0303e po\u0303hja ei na\u0308e?"}, {"text_idx": "#000049", "text": "U\u0308RO kliimaraport: vo\u0303imalus ko\u0303ige hullema a\u0308ra hoidmiseks on peaaegu ka\u0308est kadunud"}, {"text_idx": "#000050", "text": "2. hoiatus inimkonnale: loodus kukub kokku, inimesel pole enam pikka pidu"}, {"text_idx": "#000051", "text": "Eesti mudakivi ehk graptoliitargilliit \u2013 kas oht vo\u0303i kasulik maavara?"}, {"text_idx": "#000054", "text": "Puulehtede a\u0308ravedu on tarbetu ja lausa kahjulik"}, {"text_idx": "#000056", "text": "Suur u\u0308levaade: ko\u0303ik, mida peaks teadma orkaanidest"}]